દેવરિયા-લખનૌઃ બિહારમાં એક શેલ્ટર હોમમાં 35 યુવતીઓ પર બળાત્કાર થયાની ઘટનાએ સમગ્ર ભારતમાં મહિલાઓની સુરક્ષાને લઈને સવાલો ઊભા થયા છે. ભાજપશાસિત ઉત્તર પ્રદેશના એક શેલ્ટર હોમમાં 42 યુવતીઓ પર બળાત્કાર થયો હોવાના આરોપો લગાવવામાં આવ્યા છે. આ ઘટના ઉત્તર પ્રદેશના દેવરિયામાં આવેલા શેલ્ટર હોમમાં બની છે. સમગ્ર મામલો બહાર આવ્યા પછી આ શેલ્ટર હોમમાંથી યુવતીઓને છોડાવામાં આવી છે. પોલીસના જણાવ્યા મુજબ આ કેસમાં શેલ્ટર હોમ ચલાવતાં એક દંપતી સહિત ત્રણની ધરપકડ થઈ છે. આ શેલ્ટર હોમમાં રાખવામાં આવેલી 24 યુવતીઓને બચાવી લેવામાં આવી છે, જ્યારે બાકીની 18 હજી ગુમ છે, જેની તપાસ ચાલી રહી છે. આ શેલ્ટર હોમમાં મોટા ભાગે સગીર યુવતીઓને જ રાખવામાં આવતી હતી. દસ વર્ષની બાળકી આ શેલ્ટર હોમમાંથી ભાગી છૂટવામાં સફળ થઈ હતી, જે નજીકના મહિલા પોલીસમથકમાં પહોંચી હતી અને પોલીસને આ તમામ માહિતી આપી હતી. આ બાળકીએ જણાવ્યું હતું કે આ શેલ્ટર હોમમાં ઘણી વાર મોટી ગાડીઓ આવતી હતી અને યુવતીઓને લઇ જવાતી હતી.